На основу члана 11. и 76. Закона о култури („Сл. гласник РС“, бр. 72/2009, 13/2016, 30/2016 - испр., 6/2020, 47/2021, 78/2021 и 76/2023), Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине односно буџета јединица локалне самоуправе (,,Службени гласник РС“, бр.105/2016 и 112/2017) и члана 4. Правилника о начину, критеријумима и мерилима за избор пројеката у култури који се финансирају или суфинансирају из буџета општине Баточина (,,Службени гласник општине Баточина“, бр. 27/20 и 6/21 – испр.) и Одлуке Општинског већа општине Баточина број: 020-92/25-III од 31.01.2025. године, Општинско веће општине Баточина дана 31.01.2025. године, расписује

**JАВНИ КОНКУРС**

**ради прикупљања предлога за финансирање или суфинансирање, из буџета општине Баточина, пројеката у култури, као и пројеката уметничких, односно стручних и научних истраживања у култури, чија је реализација предвиђена у 2025. години**

**I Предмет јавног конкурса**

Јавни конкурс се расписује ради прикупљања предлога за финансирање или суфинансирање, из буџета општине Баточина, пројеката у култури, као и пројеката уметничких, односно стручних и научних истраживања у култури (у даљем тексту: пројекти), чија је реализација предвиђена у 2025. години.

**II Области конкурса**

Јавни конкурс се расписује за пројекте из следећих области:

1. књижевност (стваралалаштво, преводилаштво);
2. музика (стваралаштво, продукција, преводилаштво);
3. ликовне, примењене, визуелне, уметности, дизајн, уметничка фотографија и архитектура);
4. позориштна уметност (стваталаштво, продукција и интерпретација);
5. уметничка игра – класичан балет, народна игра, савремена игра (стваралаштво, продукција и интрепретација);
6. филмска уметност и остало аудио-визуелно стваралаштво;
7. дигитално стваралаштво и мултимедија;
8. остала извођења културних програма и културних садржаја (мјузикл, циркус, пантомима, улична уметност и сл.);
9. делатност заштите у области непокретних културних добара;
10. делатност заштите у области покретних културних добара;
11. делатност заштите у области нематеријалног културног наслеђа;
12. библиотечко-информационе делатности;
13. научноистраживачке и едукативне делатности у култури;
14. менаџмент у култури;
15. употреба информационе и комуниклационе технологије у културној делатности.

**III** С**редства за финансирање/суфинансирање пројеката**

По овом Јавном конкурсу расподелиће се средства у износу од 1.500.000,00 динара, која су обезбеђена Одлуком о буџету општине Баточина за 2025. годину на разделу 4, глава 4.01, Општинска управа функција 820, еконономска класификација 481 - Дотације невадиним организације, програм 13 - Развој културе и информисања, ПА 0002 - Јачање културне продукције и уметничког стваралаштва.

**IV Право учешћа**

Право учешћа на конкурсу имају установе, уметничка и друга удружења регистрована за обављање делатности културе, појединци (уметници, сарадници, односно стручњаци у култури), као и други субјекти у култури, осим установа културе чији је оснивач Република Србија, аутономна покрајина или јединица локалне самоуправе и који се финансирају сходно члану 74. Закона о култури и не могу учествовати на конкурсима које расписују њихови оснивачи, чије је седиште на територији општине Баточина, односно који своје пројекте/програме остварује на територији општине Баточина у партнерским односима са институцијама, удружењима и организацијама регистрованим на територији општине Баточина.

**V Конкурсна документација**

Пријаве на конкурс подносе се на посебном пријавном обрасцу који је саставни део конкурсне документације, а који се може преузети на званичној интернет страници општине Баточина www.sobatocina.org.rs

Учесник конкурса је дужан да достави:

* уредно попуњен и оверен образац пријаве – Образац број 1,
* детаљни опис пројекта – Образац број 2,
* детаљно разрађен буџет пројекта – Образац број 3.
* податке о стручним, односно уметничким капацитетима подносиоца, односно реализатора пројекта (биографија) и доказ о партнерству са правним лицем (споразум, уговор), уколико пријаву подноси појединац,
* изјава о прихватању пројеката – Образац број 4,
* извод из регистра у којем је подносилац пријаве регистрован,
* оснивачки акт,
* кратак опис активности и реализованих пројеката подносиоца пријаве (историјат, опис делатности, досадашњи пројекти и сл) - сачињен од стране подносиоца пријаве,
* финансијски извештај за претходну годину,
* број рачуна подносиоца.

За сваки пројекат подноси се посебна пријава.

Непотпуне и неблаговремене пријаве, као и пријаве које нису у складу са условима јавног конкурса не разматрају се.

Неће се разматрати пројекти који не испуњавају следеће услове:

* формалне услове за кандидовање пројекта (непотпуна или нетачна документација), односно неусклађеност пројекта са свим захтевима из конкурса;
* предлог пројекта је у одговарајућој форми, али недостају кључне информације и чињенице;
* одговарајући капацитет подносиоца пројекта (остварени резултати рада из претходних година, материјална и кадровска опремљеност, стручност кадрова укључених у пројекат и др.) одрживост пројекта;
* изводљивост пројекта (пројектних активности у оквиру предвиђеног временског периода);
* обезбеђено сопствено учешће, финансијски или други вид учешћа, односно обезбеђено суфинансирање пројеката из других извора, очигледна несразмера буџета пројекта и активности садржаних у пројекту, односно нереалан финансијски план за предложени пројекат;
* није испоштован рок за достављање пројекта.

Једнократни пројекти који су већ подржани на претходним конкурсима органа који је расписао конкурс, неће се разматрати.

**VI Критеријуми за избор пројеката**

Критеријуми на основу којих ће се оцењивати пројекти пријављени на јавни конкурс су:

1. усклађеност пројекта са општим интересом у култури и циљевима и приоритетима конкурса;
2. квалитет и садржајна иновативност пројекта;
3. капацитети потребни за реализацију пројекта (стручни, односно уметнички капацитети и неопходни ресурси);
4. финансијски план - разрађеност, усклађеност са планом активности пројекта, економичност и укљученост више извора финансирања;
5. степен утицаја пројекта на квалитет културног живота заједнице;

Комисија за избор пројеката у култури који се финансирају или суфинансирају из буџета општине Баточина (у даљем тексту: Комисија) врши оцену сваког пројекта на основу вредновања наведених критеријума.

Средствима буџета општине Баточина не може се финансирати, односно суфинансирати:

1. набавка основних средстава и опреме предлагача која не служи за спровођење пројектних активности (нпр. набавка клима уређеја, беле технике, рачунарске опреме, телефона, канцеларијског намештаја и сл.)
2. трошкови за извршене комуналне услуге (осим трошкова телекомуникација) и редовна делатност предлагача.

Наведене ставке не могу бити унете у буџет предлога пројекта, односно уколико буду унете, а пројекат се изабере за финансирање или суфинансирање, предлагач ће бити у обавези да пре потписивања уговора, буџет у том делу ревидира.

**VII Рок и адреса за подношење пријаве**

Рок за подношење пријава на конкурс је 30 дана од дана објављивања у дневном штампаном медију који излази на територији Републике Србије, **закључно са 03.03.2025. године.**

Комплетна документација за јавни конкурс доставља се у затвореној коверти на чијој полеђини се наводе подаци о подносиоцу пријаве. Пријава се предаје на писарници Општинске управе са назнаком

**,,ПРИЈАВА НА КОНКУРС ЗА ФИНАНСИРАЊЕ ИЛИ СУФИНАНСИРАЊЕ ПРОЈЕКАТА У КУЛТУРИ ИЗ БУЏЕТА ОПШТИНЕ БАТОЧИНА У 2025. ГОДИНИ – НЕ ОТВАРАТИ“**

**ViiI Начин и рокови за доношење и објављивање одлуке, закључивање уговора** **и остале информације**

Након вредновања и оцене свих предлога пројеката који испуњавају услове, Комисија утврђује Листу бодовања и рангирања, која обухвата све оцењене пројекте, са бројем утврђених бодова и износе финансијских средстава.

Општинско веће, на основу предлога Комисије, доноси Одлуку о пројектима у области културе који ће се финансирати, односно суфинансирати средствима буџета општине Баточина, најкасније у року од 60 дана од дана завршетка подношења пријава.

Одлука Општинског већа објављује се у „Службеном гласнику општине Баточина“ и на званичној интернет страници општине Баточина.

Са предлагачем, односно носиоцем одобреног пројекта председник општине Баточина закључиће уговор о финансирању/суфинансирању пројекта, а припадајући износ средстава за финансирање/суфинансирање пројекта исплаћиваће се на наменски подрачун (предлагача/носиоца) отворен у Управи за трезор, у складу са Правилником о начину, критеријумима и мерилима за избор пројеката у култури који се финансирају или суфинансирају из буџета општине Баточина („Сл. гласник општине Баточина“, бр. 27/20 и 6/21 - исправка).

Пројекат се мора реализовати до 31. децембра 2025. године.

За све додатне информације везане за пријављивање на јавни конкурс заинтересовани се могу обратити путем електронске поште [opstinabatocina@gmail.com](mailto:opstinabatocina@gmail.com).

Јавни конкурс се објављује у дневном штампаном медију ,,Српски телеграф“ дана 01.02.2025. године и на званичној интернет презентацији [www.sobatocina.org.rs](http://www.sobatocina.org.rs).

**ОПШТИНСКО ВЕЋЕ ОПШТИНЕ БАТОЧИНА**

**Број: 020-/25-III од 31.01.2025. године**

**ПРЕДСЕДНИК**

**ОПШТИНСКОГ ВЕЋА**

**Дејан Аранђеловић**